SAL-sakereddingsplan 'nie voldoende' – regering | Maroela Media
Die Suid-Afrikaanse regering is nie oortuig dat die sakereddingsplan vir die Suid-Afrikaanse Lugdiens wat Dinsdag gepubliseer is, voldoende is nie. Só sê die departement van openbare ondernemings in 'n verklaring.
Die lugredery is Desember reeds in sakeredding geplaas en sakeredders het al deurgeloop omdat dit hulle so lank gevat het om 'n plan te publiseer om die sukkelende lugredery te red. Sakeredders kla weer dat hulle nie genoeg befondsing ontvang het om hul behoorlik van hul taak te kwyt nie. Afsonderingsregulasies wat lugvaart tot onlangs toe nog grootliks verbied het om die verspreiding van Covid-19 te verhoed, het boonop die toedrag van sake vererger.
In 'n verklaring wat Dinsdagaand uitgereik is, sê die departement hulle sal 'n voorstel ondersteun wat uitloop op 'n lewensvatbare, volhoubare en mededingende lugredery wat geïntegreerde plaaslike, streek‑ en internasionale vlugte bied.
Die huidige plan sal die regering na wat verneem word meer as R10 miljard uit die sak jaag en maak slegs voorsiening vir plaaslike vlugte om in die nabye toekoms onderneem te word, berig News24. Die SAL sal moontlik ook meer as 70% van sy werkers moet aflê.
Die departement van openbare ondernemings sê die sakeredders het meer as genoeg tyd en R5,5 miljard gehad om die werk wat van hulle verwag is, af te handel. "Ons sal die plan oorweeg, maar is bekommerd dat dit nie voldoende is nie," lui die departement se verklaring.
Die DA het ook die plan gekritiseer en sê dit kan die regering meer as R30 miljard uit die sak jaag. "Likwidasie is die enigste werkbare oplossing vir SAL, eerder as 'n verdere reddingsboei," het Alf Lees, die DA se skaduminister vir openbare ondernemings in 'n verklaring gesê.
In die nuus sakeredding Suid-Afrikaanse Lugdiens
JA maak toe ASB. Al kry hulle 100miljard sal dit nie genoeg wees nie. Eish!
Likwidéer die SAL en laat hulle tot niet gaan !!! Daar is 100 de ander rederye wat ons kan gebruik.
Stem saam met DA. Likwideer SAL. ANC kon dit nie in die verlede bestuur nie en sal dit ook nie in die toekoms kan doen nie. Hulle en hul kaders is totaal en al onbevoeg.